36 Ngwanabo rena Rutherford le badirišani ba gagwe ba ile ba lokollwa kgolegong ka March 26, 1919. Gateetee wona ngwageng woo go ile gwa rulaganywa kopano ya selete ka September. Go ile gwa dirwa dithulaganyo tša go thoma go gatiša makasine wa bobedi wo o bego o tla bitšwa The Golden Age. Ka ge o be o tlo sepedišana le Morokami, o be o hlametšwe go sepedišwa tšhemong. * Wona ngwageng woo go ile gwa gatišwa le tokollo ya mathomothomo ya Bulletin, yeo ga bjale e lego pukwana ya Seboka sa Bophelo bja Rena le Bodiredi bja Bokriste. Ga e sa le go tloga ka nako yeo, kgatišo ye e be e dutše e kgothaletša batho go tšea karolo ka mafolofolo bodireding. Ka ntle le pelaelo, ga e sa le go tloga ka 1919 go fihla lehono le, bodiredi bja ntlo le ntlo bo be bo dutše bo etišwa pele.